Les mesures extraordinàries per pal·liar els efectes econòmics de la crisi del coronavirus han costat gairebé 13.000 milions d'euros a la Seguretat Social fins al setembre, segons ha explicat aquest dimecres el ministre d'Inclusió, Seguretat Social i Migracions, José Luis Escrivá, en una compareixença al Congrés. El màxim de despesa es va assolir a l'abril i al maig. "Després ha anat decreixent el cost a mesura que s'ha anat produint la recuperació", ha explicat Escrivá. La partida a la qual l'Estat ha destinat més diners és l'exoneració de cotitzacions dels ERTO (5.218 MEUR) seguida de la prestació per a autònoms (4.138 MEUR). D'altra banda, Escrivá ha confirmat que té una proposta perquè els autònoms cotitzin per ingressos reals. Escrivá ha explicat que vol traslladar-la als representants dels treballadors per compte propi en una reunió aquesta setmana. "Els podrem proposar un sistema molt gradual d'adaptació als ingressos reals", ha dit. Escrivá ha explicat que encara no els ha pogut traslladar les "primeres idees" del Ministeri sobre la reforma per la urgència de la negociació de les prestacions extraordinàries. Segons el ministre, amb el canvi hi haurà "un percentatge molt elevat d'autònoms que cotitzaran menys". "El nombre d'autònoms que hauran de cotitzar menys perquè tenen ingressos menors supera àmpliament el d'aquells que cotitzaran més", ha afirmat. D'altra banda, sobre l'Ingrés Mínim Vital, Escrivá ha explicat que 91.000 llars ja l'estan cobrant i n'hi ha 142.000 que tenen una sol·licitud pendent de revisió. El ministre ha esperat que la major part de revisions acabin amb l'acceptació de la sol·licitud. Escrivá espera arribar a 550.000 beneficiaris a finals d'any amb la qual cosa en faltarien uns 350.000. El ministre ha explicat que prop del 50% de les sol·licituds es deneguen, fins ara han estat 86.000, i "moltes" per no complir els requisits de patrimoni. A partir del gener Escrivá espera que hi hagi nous canals per trobar possibles beneficiaris, com seria la via dels ajuntaments.

Summary: Les mesures extraordinàries per pal·liar la crisi de la covid-19 han costat 13.000 milions d'euros a la Seguretat Social


Els Mossos d'Esquadra han detingut aquest dimecres a Vilamalla (Alt Empordà) dos homes d'origen sud-americà en el marc d'un operatiu per desmantellar un grup criminal dedicat al tràfic de drogues. L'actuació s'ha fet enmig d'un fort desplegament policial. Una desena d'efectius del Grup Especial d'Intervenció (GEI) han entrat en un bar del polígon del Pont del Príncep, han demanat a les dues dependentes i als clients que hi havia que entressin a la cuina i s'han endut els dos detinguts, acusats d'un delicte contra la salut pública. La intervenció ha sorprès tant als treballadors de la zona com als turistes d'una caravana que estava estacionada just al costat de l'establiment. Segons han explicat, poc abans de l'actuació, els agents han llençat un tret a l'aire. La Divisió d'Investigació Criminal (DIC) dels Mossos s'està fent càrrec del cas. La investigació continua oberta i no es descarten noves detencions. Espectacular desplegament policial aquest dimarts poc després de les dotze del migdia al polígon del Pont del Príncep. Diversos furgons policials i una desena d'agents del Grup Especial d'Intervenció (GEI) han desembarcat dels vehicles i han entrat en una cafeteria de la zona. Buscaven dos individus vinculats a un grup criminal dedicat al tràfic de drogues.  Segons han explicat els testimonis, els efectius han llençat primer un tret a l'aire i han irromput a l'establiment. Un cop dins, han demanat a les dues dependentes que hi havia i als clients que entressin a la cuina. En poc minuts, s'han emportat els dos homes -d'origen sud-americà- acusats d'un delicte contra la salut pública.  Segons han explicat els testimonis, la intervenció no ha durat més de cinc minuts i ha comptat amb la participació d'una desena d'agents, que anaven completament tapats. L'operatiu ha espantat als treballadors de la zona però també a un grup de turistes holandesos que, casualment, estaven en una caravana en un solar del costat de la cafeteria.  L'Anna Roelofs, ha explicat que ha vist que els policies entraven i en pocs minuts s'enduien els detinguts. "Ens hem espantat una mica tot i que primer hem pensat que no era real", ha insistit Roelofs. Les dependentes de l'establiment també han explicat que tot ha passat molt ràpid i que els dos detinguts acabaven d'entrar a l'establiment quan la policia hi ha entrat.   La Divisió d'Investigació Criminal (DIC) s'està fent càrrec del cas. La investigació continua oberta i no es descarten noves detencions.

Summary: Dos detinguts a Vilamalla en el marc d'un operatiu per desmantellar un grup criminal de tràfic de drogues


L'home que el va acollir s'ha mostrat sorprès per la detenció ACN Castellterçol.-L'holandès arrestat a Castellterçol per presumptament agredir sexualment i assassinar un nen d'onze anys fa més de 20 anys, duia des del mes de juny al mas El Vilet assessorant un negoci local d'elaboració de cosmètics naturals. Segons ha explicat a l'ACN l'home que el va contractar, l'oferien allotjament a canvi de què els facilités "els seus coneixements en plantes". L'home, encara sorprès per la notícia, el defineix com una persona "correcta, respectuosa però molt reservada". L'alcalde de Castellterçol, Isaac Burgos, que assegura que desconeixia que visqués allà, explica que ha estat un altre holandès qui el va reconèixer i va alertar a la policia espanyola. Segons explica el responsable del negoci, Lucas, el detingut, Joseph Theresia Johannes Brech,  vivia al mas El Vilet des del passat mes de juny. "Compartíem l'afició per les plantes i va ser per aquesta raó que es va quedar aquí col·laborant", explica. Hi afegeix que "nosaltres elaborem cosmètics amb plantes i com tenia molts coneixements era un bon intercanvi". Reservat però respectuós L'home que l'acollia es mostra sorprès de la detenció i assegura que mai s'ho hagués imaginat. Joseph Theresia Johannes Brech és un dels criminals més buscats a Holanda des de fa 20 anys. Lucas, que ha conviscut amb ell els últims mesos, el defineix com a una persona "correcte" i "responsable" encara que reconeix que també era "força reservat". La policia espanyola el va alertar abans de la detenció, que va tenir lloc aquest diumenge. L'operatiu, afegeix, va comptar amb la participació d'una dotzena d'agents i es va produir sense que l'arrestat mostrés "cap resistència". Un altre holandès dona l'alerta L'alcalde de Castellterçol explica que s'ha assabentat de la detenció a través dels mitjans de comunicació. Ha estat llavors que ha demanat a la policia espanyola els detalls de l'operatiu. Segons li han dit, comenta, hauria estat un altre holandès el que dimecres passat el va veure i, en reconeixe’l, va alertar a la policia. Burgos desconeix quant de temps duia el veí al municipi. Segons li ha dit la policia, les últimes notícies que tenien era del passat mes de març quan hauria estat vist a França. Després de demanar als veïns, el batlle també afirma que no tenen constància que s'hagués desplaçat fins al nucli urbà. Tot i que pertany al mateix terme municipal, el mas El Vilet se situa a una zona apartada, a prop de sis quilòmetres del poble. Especialista a viure en llocs aïllats Segons la policia espanyola el detingut és un experimentat muntanyenc que ha dedicat la seva vida al 'scouting' i a les activitats a la muntanya, havent arribat a viatjar al Nepal, l'Índia, el Pakistan i ha arribat a escalar la Muntanya Everest. Les autoritats holandeses el descriuen com un autèntic 'bushcrafter', capaç de sobreviure en solitari en el bosc, fent ús de refugis, cabanyes de muntanya i, fins i tot, coves.

Summary: L'holandès arrestat a Castellterçol duia des del juny col·laborant en un negoci de cosmètics amb plantes


Reagrupament decidirà la propera tardor en una Assemblea Nacional si continua associat amb el PDeCAT i confirmarà la seva plena integració amb la Crida Nacional per la República. Així ho ha anunciat la formació en un comunicat en què també celebren el "clar arranjament" del Partit Demòcrata amb l'expresident Carles Puigdemont i amb La Crida. Tot i això, Reagrupament ha lamentat que una part de la militància del PDeCAT encara no s'ha desfet del "gen convergent" i han carregat contra el rebuig al concepte "immediatesa" pel que fa a la construcció de la República. La formació també ha criticat els pactes entre "les famílies convergents" en considerar que continuaran formant part de la nova executiva. Amb tot, han aplaudit la renúncia de la fins ara coordinadora general del partit, Marta Pascal.

Summary: Reagrupament decidirà en assemblea si segueix associat al PDeCAT


Ha augmentat fins als 30.767 milions d'euros respecte el febrer del 2018 ACN Madrid.-El deute de les administracions públiques va marcar un nou màxim històric al febrer i es va situar en els 1,18 bilions d'euros, xifra que representa més del 98% del PIB i 14.931 milions d'euros més respecte el registre del desembre del 2018, segons ha informat aquest dimecres el Banc d'Espanya. Pel que fa en relació al febrer de fa un any, el deute es va elevar fins als 30.767 milions d'euros. L'administració central va concentrar la gran part del deute, fins als 1,04 bilions d'euros, les comunitats autònomes 293.288 milions d'euros, un 2,13% més, mentre que el de les corporacions locals van caure un 10,4% anual, fins als 26.130 milions d'euros. A les administracions de la Seguretat Social, es va situar en els 41.193 MEUR, el mateix que el gener i un 50,4% que el febrer del 2018, mentre el deute exterior va augmentar un 9,7% més, fins els 250.070 MEUR. La ràtio del deute PIB mensual té una gran estacionalitat com a conseqüència de la concentració d'emissions en els primers mesos de l'any i dels venciments de gener, abril, juliol i octubre, segons el Banc d'Espanya, el què explica que en els dos primers mesos del 2018 el deute s'elevés fins el 98,12% fins el 98,71% del PIB, la dada finals va ser del 97,16% del PIB. Amb tot, continua, la dada de febrer és "plenament consistent" amb la previsió de la ràtio a finals d'any fins al 96%.

Summary: El deute de les administracions públiques marca un nou màxim fins als 1,18 bilions, més del 98% del PIB


El telèfon d'emergències 112 ha rebut 103 trucades per 78 incidents relacionats amb les ventades, la majoria al Baix Llobregat (25%) i al Barcelonès (20%). Tot i així, l'afectació més greu per ara és la d'una dona ferida de poca gravetat a Lleida perquè li ha caigut un arbre a sobre. Els Bombers han atès una trentena d'avisos, com ara a Tarragona, on han assegurat les planxes del sostre del pavelló del Serrallo i on també donen suport als bombers del port perquè les fortes ratxes de vent han provocat l'encesa d'unes piles de biomassa situades al moll per a la seva càrrega a un vaixell. Protecció Civil va activar aquest dijous en fase d'alerta el pla d'emergències Ventcat per les fortes ventades que poden superar els 70 km/h.

Summary: El 112 rep 103 trucades per 78 incidents relacionats amb les ventades, la majoria al Baix Llobregat i Barcelonès


L'incendi que es va declarar aquest diumenge al vespre als afores d'Arties, a la Val d'Aran, ha cremat unes 70 hectàrees de pastures i encara no es dona per controlat, segons informen els Bombers de la Generalitat. Tretze dotacions dels Pompièrs d'Aran i un helicòpter estan treballant per extingir l'incendi aquest dilluns al migdia. El cap de l'incendi es troba estabilitzat i els flancs continuen actius, però no hi ha risc que el foc pugui arribar a la població, segons informa el cos d'emergències. El Grup d'Actuació Forestal (GRAF) dels Bombers treballa amb l'estratègia de confinar el foc al fons del barranc de Salider, on es deixarà cremar de forma controlada per eliminar el matollar. (S'actualitzen el nombre d'hectàrees cremades i els mitjans que hi estan treballant i s'afegeix informació sobre els flancs).  L'incendi està flanquejat per una crema prescrita dels GRAF el 2017 al flanc dret i l'incendi de Vielha del mateix any al potencial del flanc esquerre.

Summary: ACTUALIZACIÓ:L'incendi als afores d'Arties ha cremat unes 70 hectàrees de pastures i encara no es dona per controlat


El grup del PSC-Units vol que el Parlament rebutgi "els aldarulls, els desordres públics i la violència" que han tingut lloc a diferents ciutats de Catalunya, en especial a Barcelona, després de la sentència del procés. És un punt d'una moció que se sotmetrà a votació del proper ple del Parlament del 12 i 13 de novembre. Segons el text dels socialistes, els aldarulls "han aprofundit en la tensió política i social, i amb un prejudici clar a la imatge, la reputació i l'economia del país". D'altra banda, en el mateix ple es votarà una moció dels comuns que demana la reprovació del conseller de l'Interior, Miquel Buch, i una altra de la CUP que en reclama el cessament. El text del PSC-Units també insta el Govern a convocar tots els grups parlamentaris "per tal d'obrir un diàleg sincer sobre la situació política a Catalunya i cercar aquells aspectes que uneixen per sobre dels que separen". Així mateix demana a l'executiu català que iniciï amb el govern de l'Estat una "relació institucional lleial i sincera des de la renúncia a qualsevol iniciativa unilateral o il·legal per tal d'abordar els temes que són d'interès dels ciutadans de Catalunya".  La moció presentada per CatECP demana al Parlament que reprovi la gestió del conseller d'Interior, Miquel Buch, al capdavant dels Mossos i insta el Govern a retirar en un termini de sis mesos els projectils FOAM que utilitzen els Mossos d'Esquadra. Es tracta del material que fa servir la policia catalana en substitució de les pilotes de goma, prohibides pel Parlament. Precisament, sobre les bales de goma que la policia nacional ha utilitzat en els darrers dies, els comuns volen que es condicioni qualsevol col·laboració dels Mossos al fet que els cossos policials estatals no facin servir aquest tipus de projectil a Catalunya.  D'altra banda, CatECP demana que els Mossos no utilitzin "en cap cas" la tècnica policial de dispersió coneguda com a 'carrusel', que consisteix en dirigir vehicles policials contra manifestants.  Pel que fa a la moció de la CUP, el text insta el president de la Generalitat, Quim Torra, a cessar el conseller d'Interior, Miquel Buch. Així com "reparar tots els danys causats i depurar responsabilitats dins el cos dels Mossos prenent les mesures oportunes".  Els cupaires també volen que el Parlament manifesti "la seva voluntat d’exercir de forma concreta el dret a l’autodeterminació i de respectar la voluntat del poble català". I reivindica "l'amnistia total per a totes les represaliades per al règim", la retirada dels cossos policials i militars estatals i la dissolució dels cossos antiavalots dels Mossos, coneguts com a BRIMO.

Summary: El PSC vol que el Parlament rebutgi els aldarulls i la "violència" als carrers arran de la sentència


El primer secretari del PSC, Miquel Iceta, ha dit en relació a la proposta d'investir Jordi Sánchez com a president de la Generalitat que no es pot triar una persona que està a la presó, pendent de judici i que per tant no es pugui dedicar a la seva feina. En aquest sentit, ha afegit que ''des del respecte més absolut a les persones i a la presumpció d'innocència'', el número 2 de Junts per Catalunya no es podria dedicar ''en plenitud'' a la tasca de president, i a més a més, ha considerat que se li complicaria la vida encomanant-li, ja que ''ha de preparar els seus arguments'' per a defensar la seva causa davant la justícia. En una visita a Aigüest del Segarra Garrigues, a Tàrrega, Iceta ha acusat Puigdemont de cometre ''un error com una casa de pagès'' no convocant eleccions el 10 d'octubre i declarant la independència el dia 27 del mateix més. Així mateix, li ha recriminat les crítiques a l'exministre socialista Alfredo Pérez Rubalcaba i ha sentenciat que ''en política no s'hi val tot''.

Summary: Iceta creu que Sánchez no pot ser president perquè des de la presó no es podrà dedicar amb ''plenitud'' a la seva tasca


La Federació Europea de Periodistes (EFJ)  ha condemnat l’intent del govern espanyol d’intervenir TV3, Catalunya Ràdio i l’ACN. L’organització es suma al Sindicat de Periodistes de Catalunya (SPC) i a Comissions Obreres (FSC-CCOO) i qualifica “d’inacceptable” la interferència política a la gestió dels mitjans de comunicació públics. En un comunicat, la federació explica que el govern espanyol, mitjançant l’article 155 de la constitució, podria “destituir” als actuals líders de la Corporació Catalana de Mitjans Audiovisuals (CCMA). El secretari general de l’EFJ, Ricardo Gutiérrez, ha declarat que els serveis públics audiovisuals estan al “servei dels ciutadans i no al servei dels governs”. “Cridem a la Generalitat de Catalunya i al govern central d’Espanya a evitar qualsevol interferència en la gestió editorial dels mitjans públics", ha insistit Gutiérrez.

Summary: La Federació Europea de Periodistes condemna l’intent del govern espanyol d’intervenir TV3, Catalunya Ràdio i l’ACN


El rodatge de 'Libertad', l'òpera prima de Clara Roquet, coguionista de la multipremiada '10.000 km',  encara la recta final després de més de cinc setmanes de feina en diferents localitzacions de la costa catalana d'entre les que destaquen Sant Andreu de Llavaneres, Lloret de Mar, Blanes, Barcelona, Sitges o Vilanova i la Geltrú. En declaracions a l'ACN, Roquet explica que la pel·lícula parla de l'amistat de la Nora i la Libertad, dues adolescents provinents de mons molt diferents que aconseguiran trencar durant un estiu les barreres que les separen. "Amb aquesta pel·lícula he volgut parlar de l'amistat, la pèrdua de la innocència i de com les diferències socials ens marquen". Vicky Peña, Nora Navas i Maria Morera encapçalen un repertori que també compta amb les debutants Maria Morera i Nicolle García, en el paper de Nora i Libertad.

Summary: Clara Roquet s'estrena com a directora amb 'Libertad', una història sobre l'amistat i la pèrdua de la innocència


El Butlletí Oficial de l'Estat (BOE) ha publicat aquest dimecres el reial decret de convocatòria de la sessió constitutiva del Parlament per al 17 de gener a les 11h. al Palau de la cambra. Aquest reial decret entra en vigor aquest mateix dimecres i està signat pel president del govern espanyol, Mariano Rajoy, que convoca a la sessió constitutiva del Parlament "als diputats i diputades electes que han estat proclamats per les juntes electorals provincials de Barcelona, Girona, Lleida i Tarragona, d'acord amb el resultat de les eleccions celebrades el dia 21 de desembre de 2017". La publicació del reial decret coincideix amb l'anunci de l'acord entre JxCat i ERC per investir Carles Puigdemont com a president de la Generalitat i garantir la majoria independentista a la Mesa del Parlament. Un cop constituït, el Parlament haurà de celebrar la sessió d'investidura del president de la Generalitat dins els deu dies hàbils següents, per tant, el termini finalitza el 31 de gener. Per ser investit, el candidat necessita el suport de la majoria absoluta de la cambra, és a dir, el vot favorable d’un mínim de 68 dels 135 diputats. Si el candidat no assoleix aquest suport en la primera votació, pot sotmetre’s dos dies després a un segon debat i a una segona votació en què n’hi ha prou amb la majoria simple per ser investit, és a dir, més vots a favor que no en contra.  Per poder convocar un altre debat d’investidura, el president de la cambra haurà de fer una nova ronda de consultes amb els grups i tornar a proposar un candidat, que podrà ser el mateix que ja s’ha sotmès a la investidura o un de nou. Si transcorreguts dos mesos des de la primera votació d’investidura no és elegit cap candidat, la legislatura es dissoldrà automàticament i es convoquen noves eleccions de manera immediata perquè es puguin fer cinquanta-quatre dies després de la convocatòria.

Summary: El BOE publica el decret de convocatòria de la sessió constitutiva del Parlament per al 17 de gener a les 11h


El Govern ha acordat aquest dimarts encarregar a l'Autoritat Independent de Responsabilitat Fiscal (AIReF) l’elaboració d’un estudi sobre l’impacte que tindria en el dèficit i el deute de la Generalitat la resolució anticipada del contracte de concessió de l’Eix Transversal -tram de la via preferent C-25 que transita entre Cervera i Caldes de Malavella-. El contracte preveu la possibilitat que, en arribar al desè any de vigència de la concessió (2017), la Generalitat pugui revertir-la pagant un import a l’empresa concessionària. Segons les estimacions del Departament de la Vicepresidència i d’Economia i Hisenda, la reversió del contracte tindria, inicialment, un impacte negatiu en el dèficit i el deute de la Generalitat, però en els exercicis futurs -la concessió finalitza l’any 2040- comportaria un estalvi important, segons apunta el Govern.  El Departament vol disposar d’un estudi que quantifiqui de forma acurada l’impacte sobre el dèficit que tindria la resolució anticipada de la concessió a l’any 2017 comparant-lo amb el cost que suposaria mantenir-la. L’estudi s’encarregarà a l’AIReF per la seva condició d’organisme independent i perquè una de les seves competències és precisament elaborar estudis que li puguin sol·licitar les comunitats autònomes sobre temes del seu àmbit competencial.  Tindrà un cost de 45.334 euros i un termini d’execució aproximat de deu setmanes, a comptar a partir que es comuniqui formalment a l’AIReF l’acceptació del contracte.

Summary: El Govern acorda encarregar a l’AIReF l’estudi sobre l’impacte de la resolució anticipada de la concessió de la C-25


Laura Huerga i Blanca Busquets publiquen 'Tu, calla!', una anàlisi sobre la manca de llibertats a l'Estat Espanyol. El llibre, editat per Raig Verd, neix de la preocupació personal de les autores pel creixement de les sancions i penes relacionades amb els drets a la llibertat d'expressió, de manifestació i d'informació. L'obra exposa i denuncia el marc legal que empara la censura a l'Estat espanyol, agreujat per l'aprovació de la llei mordassa i l'enduriment del Codi Penal amb la reforma del 2015. El volum, que arriba en català a les llibreries avui 19 de novembre i ho farà en castellà el 26 d'aquest mes, exposa com aquestes reformes legals suposen una acció de l'Estat per dissuadir la mobilització social i la dissidència política.  "La publicació d'aquest llibre és una bona notícia perquè documenta una situació que les entitats que treballem temes de llibertat d'expressió, drets humans i drets fonamentals anàvem veient amb molta preocupació des de fa molts anys", ha expressat el membre d'Amnistia Internacional, Dani Vilaró. Segons Vilaró, aquest volum "arriba en un bon moment", ja que coincideix que ara al congrés dels diputats es comença a debatre com tirar enrere tot allò que es va crear el 2015. "Les conseqüències d'aquests tres anys han estat força devastadores, hi ha hagut un impacte clar i una regressió clara en aquests drets fonamentals a l'Estat espanyol", ha criticat Vilaró. Una crítica d'unes lleis que no garanteixen els drets fonamentals El llibre comença analitzant aquestes lleis que "garanteixen (o no) els drets a la llibertat d'expressió i manifestació" i exposa com lleis i drets "entren en contradicció", ha explicat una de les autores, Laura Huerga. "No hem de donar per fet que les lleis són justes només pel fet de ser lleis", ha emfatitzat l'escriptora, que ha afegit que aquestes lleis "no sempre són a favor dels ciutadans". "Sovint fa mandra el tema legislatiu, sovint costa explicar-lo, i llibres com aquest s'endinsen d'una manera prou propera en tot el procés legislatiu, tots els canvis i tota la involució de drets que estem vivint actualment", ha opinat la membre de Novact, Thais Bonilla. Les autores demanen en el llibre "la derogació de la llei mordassa, així com la revisió de la reforma del Codi Penal que es va fer el 2015". Aquesta reforma va ampliar la llei en "vaguetats", que permeten al poder judicial fer "les interpretacions que vol" i que els jutges introdueixin la seva "ideologia" a l'hora de jutjar, "cosa que hauria de ser impossible", ha criticat Huerga. "En un Estat democràtic el poble ha de tenir llibertat d'expressió per poder presentar opinions", ha reflexionat Huerga, que també ha volgut subratllar que "en el moment que l'Estat escull l'opció de reprimir les opinions, deixa de ser democràtic i es converteix en autoritari". Casos de repressió, impunitat policial i interpretació esbiaixada de la llei El segon apartat del llibre analitza casos que "tenen en comú la repressió de la dissidència, la impunitat policial i la interpretació esbiaixada de la llei", ha assenyalat Huerga. Alguns dels casos més coneguts dels últims anys –com Valtònyc, Altsasu, els presos polítics catalans, Pablo Hasél, La Insurgencia, Fariña, Strawberry, Cassandra o les portades d'El Jueves, entre molts altres- i d'altres menys coneguts però també rellevants serveixen d'exemple d'aquestes pràctiques de l'Estat espanyol. Tots aquests casos estan documentats als mitjans de comunicació, però les autores consideren que tenir-los reunits en un llibre fa que sigui més fàcil que la gent se n'adoni i sigui conscient. Huerga i Busquets van haver de fer una selecció, dels 400 casos que tenien en un inici. "Agafàvem casos que representessin el ventall social de persones que està sent afectades i que alhora ens servissin per explicar les vulneracions concretes de drets", ha explicat Huerga. La majoria dels casos són a partir del 2015, però també n'hi ha d'abans, ja que les autores volien assenyalar que aquesta situació no va sorgir de cop, sinó que "ja existia abans". La resposta social a la repressió 'Tu, calla!' també és testimoni de com aquesta activitat repressiva ha trobat resposta en la societat. "No volíem que aquest llibre quedés com una taca fosca, la llei és un poder molt gran, però volíem destacar que el poder és nostre i que està en nosaltres la capacitat i la possibilitat de poder canviar tot això", ha remarcat Huerga. D'una banda, el volum parla de l'activitat de les organitzacions que fa anys que lluiten contra aquestes lleis i les seves aplicacions; com el Centre Irídia, No Callarem, No Somos Delito, Amnistia Internacional o Green Peace. D'altra banda, té en compte les diverses reaccions de la gent i formes d'autoorganització contra la censura de diferents col·lectius en forma de manifest, manifestació, caixes de resistència, cançons i campanyes.

Summary: Arriba a les llibreries 'Tu, calla!', una anàlisi sobre la manca de llibertats a l'Estat espanyol


El Jutjat de Primera Instància Número 11 de Madrid ha ordenat exhumar el cadàver del pintor Salvador Dalí per extreure'n mostres d'ADN. La prova genètica ha de permetre resoldre la demanda de paternitat interposada per la figuerenca Maria Pilar Abel, que assegura ser filla del geni del surrealisme. L'escrit del jutjat subratlla que és "necessari" obtenir l'ADN de les despulles del pintor, que descansa al Teatre-Museu, perquè no hi ha altres "restes biològiques o personals" amb les quals es pugui dur a terme la comparativa genètica. Abel, nascuda l'any 1956, sosté que la seva mare i el pintor van mantenir una relació clandestina quan la dona treballava a Cadaqués d'assistenta per a uns amics de la família Dalí.

Summary: Un jutjat de Madrid ordena l'exhumació del cadàver de Salvador Dalí per una demanda de paternitat


El president de la Generalitat, Quim Torra, ha assegurat aquest diumenge des de San Francisco (Estats Units d'Amèrica) que "anirà arreu del món per explicar la gravetat de la situació política a Catalunya amb presos polítics i exiliats"  i per la incapacitat d'exercir el dret a l'autodeterminació. En una atenció als mitjans davant l'ajuntament de la ciutat del nord de Califòrnia, el cap del Govern ha explicat que a les portes de l'inici del judici de l'1-O, als Estats Units, té l'oportunitat de fer d'altaveu "del que preocupa als catalans". Segons ha destacat, aquest diumenge s'ha reunit amb l'alcalde demòcrata de Boise (Idaho), Dave Bieter, que li ha expressat suport pels polítics presos i s'ha mostrat partidari del dret a l'autodeterminació de Catalunya.

Summary: Torra avisa des dels EUA que denunciarà la "gravetat" de la situació política de Catalunya arreu del món


La consellera d'Ensenyament, Meritxell Ruiz, ha demanat al Departament d'Economia que busqui els 211 milions d'euros que calen per fer les millores anunciades a l'escola inclusiva i la d'alta complexitat, tot i la pròrroga dels pressupostos. En declaracions a 'L'entrevista' de Catalunya Informació, Ruiz s'ha mostrat convençuda que "hi haurà alguna manera de trobar aquests recursos" però ha reconegut que "hauran de sortir d'algun altre lloc, perquè de moment no hi són perquè no s'han aprovat un pressupost". Entre les promeses que queden congelades per aquesta situació hi ha incorporar els mestres substituts als centres abans no comencin les classes o la posada en marxa dels itineraris de formació específics per a nois i noies amb discapacitat intel·lectual que s'havien d'haver estrenat aquest curs i que s'havien posposat fins al setembre. La consellera també ha animat les famílies a denunciar al Departament d'Ensenyament els centres, sobretot de Secundària, on aquests dies ja no es compta com a falta que els nens no vagin a classe. Ruiz ha recordat que les escoles estan obligades a oferir activitats per tots els alumnes, també per aquells que ja hagin aprovat totes les assignatures. La consellera ha demanat que les famílies que es trobin aquesta situació "ens ho diguin" perquè el curs lectiu no acaba fins la setmana que ve. D'altra banda, davant el requeriment del Ministeri d'Educació perquè Catalunya no ha aplicat la prova de sisè de primària prevista a la LOMCE, Meritxell Ruiz ha dit que respondran dient que "el nostre model d'avaluació és tan diferent del seu que el que no farem és pervertir un model que a Catalunya fa 10 anys que existeix i que porta molt bons elements de diagnòstic i de millora del sistema educatiu". Per Ruiz, "nosaltres no estem avaluant conceptes, estem avaluant competències, que és més que avaluar conceptes". La consellera també ha parlat dels casos de presumptes abusos sexuals a l'escola Maristes de Sants-les Corts i ha excusat la direcció del centre. Meritxell Ruiz ha explicat que "l'únic protocol que hi havia era l'acord a què havia arribat el síndic amb diferents institucions. En aquell acord, el que posava era que cada departament havia d'adequar aquell marc a les seves singularitats, i això no estava fet". Finalment, Ruiz calcula que en els pròxims mesos l'Estat descomptarà uns 120.000 euros a la Generalitat per la vintena de nens escolaritzats a centres privats perquè les seves famílies volen que se'ls escolaritzi també en castellà.

Summary: Meritxell Ruiz demana a Economia que busqui 200 milions per les millores a l'escola inclusiva i d'alta complexitat


El conseller d'Acció Exterior, Relacions Institucionals i Transparència, Ernest Maragall, ha lamentat aquest dilluns que Ciutadans i el Partit Popular es dediquin a fer "una competència molt dura per veure qui és més reaccionari". Ho ha afirmat en un acte d'Esquerra a Puigcerdà i en referència a la reacció que han tingut alguns dels dirigents d'aquestes dues formacions, concretament Albert Rivera i Xavier Garcia Albiol, a les paraules que va pronunciar el president de la Generalitat, Quim Torra, el passat divendres, quan va dir: "No ens hem de defensar de res, hem d'atacar aquest estat espanyol injust". En aquest sentit, ha valorat la petició que ha fet el partit taronja al president de l'executiu espanyol, Pedro Sánchez, demanant-li que activi el requeriment previ a l'aplicació del 155, com una mostra més que "només tenen un únic llenguatge i un únic missatge, que és el de la repressió, la intervenció i l'ocupació, si cal, del nostre país", ha reblat. Sobre l'atac terrorista a la comissaria dels Mossos d'Esquadra de Cornellà de Llobregat, ha explicat que tot i que no és pot "menystenir" el fet que hagi mort una persona i, quan encara considera que "és aviat per prendre conclusions", veu "obvi" que els agents policials "han tractat de complir amb el seu deure".

Summary: Maragall lamenta que PP i C's competeixin "per veure qui és més reaccionari"


El president del Parlament, Roger Torrent, i el diputat d'ERC Ernest Maragall han portat el suposat cas d'espionatge als seus telèfons mòbils a les Nacions Unides, al Consell d'Europa i a Amnistia Internacional. A les cartes, Torrent i Maragall apunten que "l'espionatge a ciutadans i representants polítics constitueix una agressió inacceptable als drets fonamentals". Per això alerten que "les institucions de l'Estat puguin passar per alt aquests fets sense prendre les mesures oportunes" els obliga a "emprendre totes les actuacions a l'abast per impedir que aquestes pràctiques resultin impunes". Per denunciar el presumpte espionatge mitjançant 'Pegasus', un programa que només poden comprar els governs, han contactat amb el relator especial de promoció i protecció del dret a llibertat d’expressió i opinió de l’ONU, David Kaye; la comissària pels Drets Humans al Consell d’Europa, Dunja Mijatović; i a la secretària general adjunta d’Amnistia Internacional, Julie Verhaar. En el cas de la comissària Dunja Mijatović, el president l’adverteix que hauria pogut ser també espiada, ja que tots dos van mantenir una reunió a Estrasburg el 14 de maig del 2019, període en què es va produir l’atac. Per la seva banda, tant Kaye com Amnistia Internacional han denunciatdiverses vegades l’ús abusiu i il·legal de Pegasus a diversos països com Mèxic, Marroc o Aràbia Saudí contra periodistes, activistes i polítics.  Torrent els emplaça a seguir de prop el cas i a emprendre les mesures que considerin apropiades per protegir els seus drets.

Summary: Torrent i Maragall duen el suposat cas d'espionatge a les Nacions Unides, al Consell d'Europa i a Amnistia Internacional


La policia espanyola ha alliberat a Barcelona una dona romanesa explotada sexualment durant cinc anys per un home de la mateixa nacionalitat, detingut pels presumptes delictes de tràfic de persones, prostitució coactiva, lesions, agressió sexual, detenció il·legal, amenaces i contra la integritat moral. La dona va ser captada per les xarxes socials quan tenia 16 anys amb el mètode del 'lover boy', o 'fals nuvi', que consisteix en falses promeses d'amor. Quan va complir la majoria d'edat, i poc després de començar la convivència, l'home la va obligar a exercir la prostitució en clubs de Barcelona, Madrid i Astúries en condicions de maltractament físic i psicològic. La dona es va quedar embarassada del proxeneta, que va continuar explotant-la amb amenaces de fer-li mal a la filla i a la família. La mare de la dona va alertar les autoritats romaneses dels fets i va començar l'operació policial a instàncies de l'ambaixada espanyola a Bucarest.  La investigació va començar quan la policia espanyola va rebre una sol·licitud de col·laboració policial per part de les autoritats romaneses per localitzar una jove que estaria sent víctima del tràfic de persones i l'explotació sexual a Barcelona.  Quan se la va localitzar, la dona va relatar que amb 16 anys, quan ja residia a l'estat espanyol, va conèixer a través de les xarxes socials el que acabaria sent el seu explotador, amb qui va iniciar una suposada relació sentimental. En complir 18 anys, van posar-se a viure junts.  Després d'un mes de convivència en un pis de Badalona, juntament amb un home de nacionalitat espanyola a qui tenien llogada una habitació, el proxeneta va aïllar la dona del seu entorn familiar. Li va prendre la documentació, el telèfon mòbil i la va obligar a prostituir-se amb amenaces, un control permanent de les relacions socials i agressions físiques, com assots, cremades, aigua bullent o tallats de cabell humiliants, entre altres. L'explotació va durar cinc anys.  Agressions físiques i sexuals per provocar-li un avortament  La dona va quedar embarassada del proxeneta quan portava un any i mig sent explotada. La va obligar a continuar prostituint-se; la va privar d'assistència mèdica i la va agredir físicament i sexualment amb la intenció de provocar-li un avortament. Fins i tot la va obligar a dormir a la intempèrie en un parc públic durant uns dies amb la mateix objectiu. Poc després de donar llum a la filla i d'estar-se a la casa materna, la dona va tornar a ser explotada per por i amenaces cap a ella, la seva filla i la família. Després d'una de les múltiples agressions, la dona va tornar a la casa familiar i va aconseguir una ordre judicial d'allunyament. Com que l'explotador la va continuar amenaçant i assetjant, la mare va contactar amb la policia romanesa per demanar ajuda urgent i protecció i es va posar en marxa l'operació per alliberar la dona.  A part de la detenció de l'explotador, a l'home que va compartir-hi domicili se li atribueix un presumpte delicte d'omissió del deure de perseguir delictes o promoure'n la persecució, però no es troba detingut. L'operació s'emmarca en el Pla de la policia espanyola contra el tràfic d'éssers humans amb finalitats d'explotació sexual, que es va posar en marxa el 2013 i que va motivar l'activacio de la línia telefònica 900 10 50 90 i el correu trata@policia.es per facilitar la col·laboració ciutadana i la denúncia d'aquest tipus de delictes.  L'operatiu policial per alliberar la dona va anar a càrrec del grup 1r UCRIF -la unitat que investiga les xarxes d'immigració il·legal- de la Brigada Provincial d'Estrangeria i Fronteres de Barcelona; la Brigada Central contra el tràfic d'éssers humans de la Comissaria General d'Estrangeria i Fronteres i l'oficina agregada d'Interior de l'ambaixada espanyola a Bucarest.

Summary: Alliberen a Barcelona una dona explotada sexualment durant cinc anys després de ser captada a les xarxes socials


La delegada del govern espanyol a Madrid, Concepción Dancausa, no recorrerà la decisió del jutge del contenciós-administratiu 11 de Madrid de permetre l'entrada de les estelades de la final de la Copa del Rei d'aquest diumenge, segons han apuntat fonts de la delegació. Les mateixes fonts asseguren que la delegada "respecta" la decisió adoptada pel magistrat, malgrat que insisteix en el caràcter "tècnic" i no polític de la mesura que va adoptar durant la reunió dels responsables del dispositiu de seguretat del partit.

Summary: La delegada del govern espanyol a Madrid no recorrerà la decisió del jutge de permetre les estelades


Els centenars de milers d’assistents a la manifestació de la Diada d’aquest dimarts a Barcelona se les han empescat de diferents maneres per superar l’espera fins les 17.14 h, moment en què estava prevista la gran onada sonora. Des de primera hora de la tarda, colles castelleres i geganteres, balls de bastons i grups de gralles s’han desplegat al llarg de l’avinguda Diagonal de Barcelona per amenitzar la tarda pels assistents, molts dels quals han arribat a la capital catalana a mig matí. Bona part dels participants també ha aprofitat la tarda per adquirir a última hora alguns productes de marxandatge distribuïts per l’Assemblea Nacional Catalana. Molts s’han quedat, però, sense poder comprar la samarreta d’aquesta edició perquè s’han esgotat les talles adultes. Entre els assistents consultats, tots coincidien en haver arribat a Barcelona a mig matí “per gaudir de l’ambient”, de manera que colles d’amics i familiars s’han organitzat per dinar en grup a la ciutat i superar l’espera fins les 17.14 h amb diferents recursos. “No hem volgut apurar el temps i hem preferit venir abans i dinar en comunió fent un pícnic”, ha explicat l’Araceli, del Masnou (Maresme), que ha participat a la manifestació amb la família i diversos amics, recordant que “fa anys” que participa a les protestes convocades per l’Assemblea. Molts assistents, experimentats d’altres edicions, han anat a la manifestació amb cadires plegables que han instal•lat al mig de la Diagonal tant bon punt la Guàrdia Urbana ha tallat el trànsit. La majoria lluïa la samarreta de color corall distribuïda per l'ANC expressament per a la manifestació d’aquest 11 de setembre. Alguns l’han comprat aquest mateix dimarts a última hora a les diferents parades que l’Assemblea ha desplegat arreu de la Diagonal, les quals no donaven a l’abast.  Tant ha estat l’èxit que, la Maria Rosa, una de les voluntàries de l’ANC, ha lamentat que les samarretes de talla adulta s’han esgotat a mig matí, de manera que diversos assistents s’han quedat sense poder adquirir-ne. Com la Carla, de Matadepera (Vallès Occidental), que en volia comprar una pel seu pare però ja no ha tingut opció, malgrat ha visitat diverses parades. A banda de les samarretes, durant tota la jornada i especialment al llarg de la tarda també han triomfat  la resta d’elements de marxandatge que oferia l’ANC, com xiulets grocs, llacets grocs o domassos demanant “llibertat presos polítics”.  I, mentre l’activitat bullia a les paradetes, diverses entitats de cultura popular han ofert els seus balls i actuacions a l’espera que arribessin les 17.14 h. Classes obertes de dansa popular, actuacions castelleres, de gegants i de balls de bastons han estat les principals activitats. L’Arnau Alcalà, membre dels Castellers de Terrassa, es mostrava orgullós d’actuar a la manifestació “perquè la cultura és un pilar fonamental del país”, i ha assegurat que “el més important no són els castells que s’aixequen avui, sinó la presència de la colla”. D’altra banda, aquest dimarts hi ha hagut centenars de persones grans i amb mobilitat reduïda que han participat a la manifestació utilitzant els espais d’ombra i cadires habilitats per l’ANC. Com l’Anna Maria, de 87 anys, i la Roser, de 82, veïnes de Cardedeu. Totes dues han agraït la creació d’aquests espais -4 al llarg de tota la manifestació- perquè anys enrere havien de participar a la protesta “de peu, enmig de la gent”, fet que reconeixen que “era més cansat”. “Fa una pila d’anys que venim a la manifestació, no ens en perdem ni una”, afegia l’Anna Maria, mentre observava les colles geganteres i castelleres.

Summary: Castells, gegants, balls de bastons i activitats populars amenitzen la manifestació de la Diada


Investigadors de l'Institut d'Investigacions Biomèdiques August Pi i Sunyer (IDIBAPS) han desxifrat les bases moleculars de la predisposició genètic a la leucèmia. L'estudi, publicat a la revista 'Nature Communications', conclou que els europeus tenen en el seu genoma lleugeres variants en la seva seqüència que els predisposen a desenvolupar la leucèmia limfàtica crònica, que és la més freqüent en adults i que té una de cada 2.000 persones de països occidentals. En canvi, aquesta malaltia és pràcticament inexistent a Àsia. Les raons d'aquesta diferència entre persones d'origen europeu i asiàtic està en el seu ADN, segons les conclusions dels investigadors. L'estudi l'ha coordinat l'investigador de l'Idibaps Iñaki Martín-Subero, que lidera el grup Epigenòmica biomèdica del centre, i s'ha dut a terme en col·laboració amb el grup de Richard Houlston de l'Institut d'Investigació de Càncer de Londres. Estudis previs han detectat unes 40 regions associades al risc de tenir leucèmia limfàtica crònica. Fa un any, el mateix grup de recerca de l'Idibaps va publicar el mapa de les funcions del genoma de la leucèmia. "El mapa que vam dibuixar l'any passat ha estat la clau per poder desxifrar ara les bases moleculars de la predisposició a la leucèmia", ha dit Martín-Subero. Tot i això, com i per què aquestes variants genètiques predisposen a la leucèmia és ara per ara desconegut. La leucèmia limfàtica crònica no es diagnostica fins als 70 anys, aproximadament, però la predisposició genètica està present des del naixement. "Hem descobert que les variants genètiques que confereixen predisposició a la malaltia creen desequilibris subtils en la regulació dels gens i el funcionament dels limfòcits", ha explicat Martín-Subero, "és com comprar un cotxe amb alguna peça de menor qualitat, al principi funcionarà perfectament, però si no hi ha un bon manteniment amb el temps començarà a fallar". Encara no es pot predir amb precisió, però, quines persones desenvoluparan la leucèmia i quines no, ja que "a més del comportament genètic, hi ha altres factors, com l'estil de vida o el pitjor funcionament del sistema immune a mesura que l'organisme envelleix, que afecten el desenvolupament de la malaltia", segons el director de l'Idibaps i coautor de l'estudi, Elias Campo.

Summary: Desxifren les claus de la predisposició genètica a la leucèmia


La Generalitat admet que té "les mans lligades" amb Nylstar i que, si abans del 31 d'octubre l'empresa presenta un pla de viabilitat, pot reprendre la producció sense que hi hagi acord amb el comitè. El Grup Praedium ja ha anunciat la intenció de tornar a engegar la maquinària amb una petita injecció de capital, que permetria produir 50 tones de filatures i donar feina a 60 treballadors. Els sindicats, però, s'hi oposen frontalment. En espera de la reunió davant la Inspecció de Treball del proper dilluns, la consellera Dolors Bassa assegura que "més enllà de la mediació" per buscar l'acord, fins que no s'acabi el termini fixat, el Govern poca cosa pot fer més. Sí que ha avançat, però, que ja hi ha alguna firma que s'ha interessat per explorar la possibilitat de comprar Nylstar en cas que s'anés a concurs de creditors. Bassa ha fet aquestes declaracions a Girona, durant la presentació de la xarxa d'ateneus cooperatius que es volen desplegar arreu del territori. En total n'hi haurà quinze, dos dels quals a la demarcació.

Summary: Treball admet que té "les mans lligades" amb Nylstar i que si la tèxtil vol pot reprendre la producció sense acord


Assalt violent a una casa de Calonge. Va passar el 26 d'agost cap a dos quarts de dotze de la nit a un xalet del sector del Vescomtat de Cabanyes d'aquest municipi del Baix Empordà. Un home encaputxat hauria saltat la tanca vegetal del jardí per accedir a l'habitatge per després colpejar el propietari, lligar-lo i emmordassar-lo. La víctima, que viu sol, és un joier jubilat d'uns 70 anys. Segons publica 'El Punt Avui', el lladre hauria sostret més de 20.000 euros de la caixa forta així com diamants i joies valorades en més de 100.000 euros que tenia amagats a diferents punts de l'habitatge. La policia ha obert una investigació per aclarir els fets i enxampar l'autor. Tot fa pensar que el lladre, que hauria comès l'assalt en solitari, podria haver tingut informació privilegiada per la manera com va actuar.  Els Mossos d'Esquadra han obert una investigació per un cas de robatori amb violència i intimidació. La policia ha inspeccionat el xalet per buscar empremtes i possibles pistes de l'assaltant, que hauria actuat sol. També està previst que s'analitzin les càmeres de vigilància de la zona del xalet, situat al sector del Vescomtat de Cabanes de Calonge (Baix Empordà), per comprovar si alguna va enregistrar el lladre.

Summary: Un encaputxat assalta una casa de Calonge, colpeja el propietari i s'emporta joies i més de 20.000 euros


El sindicat SATSE reclama un servei d'infermeria als aeroports perquè són espais de més risc de contagi de la covid-19. A banda, també demana que s'incorpori a professionals com a part de la tripulació de cabina en vols amb una durada de més de cinc hores, tot plegat per "reforçar i millorar" l'atenció i la prevenció del coronavirus. A més, SATSE també proposa la incorporació obligatòria d'infermeres als centres docents, ja de cara al proper curs escolar. El sindicat critica que el pla de reobertura oblidi comptar amb la infermeria i posi la responsabilitat sobre docents i equips directius.  (Aquesta notícia actualitza l'anterior sobre el mateix tema afegint que SATSE també vol infermeres a les escoles) En un comunicat, SATSE remarca que els aeroports son espais amb un risc més alt per la gran afluència de persones i considera "fonamental" que en tots ells s'habiliti un servei d'infermeria. Segons el sindicat, aquest servei es va eliminar dels aeroports amb un trànsit de passatgers inferior a vuit milions i Aena ha de canviar-ho per reduir contagis i en conseqüència l'afectació a l'Estat i altres països. Així mateix, des de l'organització sindical se sol·licita també la presència d'una infermera o infermer com a part de la tripulació en vols llargs per garantir la seguretat dels passatgers enfront de la covid-19 i alhora atendre situacions d'urgència o alteracions de la salut de les persones que viatgen. En aquest sentit, recorden que, de vegades, han de ser persones sense qualificació sanitària com ara viatgers o hostesses les que auxilien a unes altres que requereixen atenció. "D'igual manera que els creuers compten amb un equip sanitari, s'hauria de possibilitar també en els viatges amb avió", apunten en un comunicat. En cas que s'opti per això, avisa SATSE, els professionals que treballin en vols han de comptar amb els recursos materials i tècnics necessaris. Per últim, el sindicat insisteix que si abans de la pandèmia de la covid-19 ja resultava necessària la labor de les infermeres i infermers ara ho és "molt més". "La cura de la salut i la prevenció són essencials per a combatre aquestes greus crisis sanitàries", conclouen des de l'organització. En matèria de centres educatius, el sindicat constata que la presència d'infermeres serà "més necessària que mai quan l'activitat docent torni al setembre". Al seu parer, els departaments d'Educació i Salut s'han de posar d'acord per oferir a cada centre un professional d'infermeria.   "Les infermeres donaran seguretat a la comunitat escolar, fent una importantíssima vigilància de la salut", apunta SATSE. En aquest sentit, critica que siguin els equips directius els que hagin d'actuar quan es detectin possibles símptomes compatibles amb la covid-19 entre alumnes i professorat. "No se'ls pot responsabilitzar de prendre decisions sanitàries", alerta el sindicat.

Summary: ACTUALIZACIÓ:SATSE reclama un servei d'infermeria en escoles i aeroports i incorporar professionals en vols llargs


La Federació d'Associacions de Veïns de Barcelona (FAVB), entitats socials i sindicats fan una crida "urgent" a un pacte per garantir l'habitatge com un dret bàsic a Barcelona i "al conjunt del país".  La presidenta de la FAVB, Ana Menéndez, ha explicat que reclamen un acord "entre societat civil, entitats i administracions" davant d'una situació que consideren "insostenible". Desnonaments "insuportables" o condicions "impossibles" per accedir a un pis digne es barregen en un mercat "desbocat". Per això, reivindiquen inversions i accions com regular els preus de l'habitatge i demanen demanen a l'Estat, la Generalitat i l'Ajuntament de Barcelona la seva implicació per a un pacte per a la pròxima dècada, és a dir, 2020-2030. "Calen compromisos, inversions, canvis de llei, etc.", ha recordat la presidenta de la FAVB.

Summary: La FAVB, entitats socials i sindicats reclamen a les administracions un gran pacte per garantir el dret a l'habitatge


El Consell Assessor per a l'impuls del Fòrum Cívic i Social pel Debat Constituent, que presideix Lluís Llach, s'ha dissolt després de reunir-se amb el cap del Govern, Quim Torra, aquest dilluns al matí al Palau de la Generalitat. El Consell Assessor ha entregat a Torra un informe que detalla la feina feta des de l'octubre de 2018 i on s'expliquen les properes passes a seguir. El procés participatiu que fa el debat constituent culminarà l'abril de 2020, quan el Fòrum Cívic i Social presentarà les seves conclusions al Parlament. Abans, les Enteses Territorials pilotaran i garantiran un debat "transversal i plural", a més de coordinar unes Jornades Formatives. El Consell Assessor ha acordat passar la pilota a la societat civil, que "s'autoorganitzarà" per conduir el debat constituent al marge dels partits. De fet, Llach ha estat crític amb les formacions sobiranistes en subratllar que la seva manca d'unitat ha provocat la "mancança" d'objectius polítics "engrescadors, unitaris i transversals". Així, l'exdiputat de JxSí ha reiterat que avui no es donen les condicions perquè els partits puguin actuar de dalt a baix com a promotors de cap participació constituent. Per això el territori ha de prendre la iniciativa, segons Llach. El procés constituent se centrarà en debatre sobre les bases d'una Constitució per a Catalunya, sense que se'n redacti cap des d'aquest òrgan, que depèn de la conselleria de Presidència que encapçala Meritxell Budó. De fet, Llach ha deixat clar que l'únic objectiu del Fòrum Cívic i Social és debatre el futur del país i trobar les eines per coordinar, ordenar i impulsar aquest debat.  Gabriela Serra, membre del Consell Assessor, ha apuntat que la ciutadania debatrà sobre les grans qüestions que inclouen les constitucions, però sense anar més enllà: "Les constitucions les fan els parlaments o les assemblees constituents". Les Enteses Territorials, amb implementació local i comarcal, dinamitzaran el debat constituent. A partir del setembre de 2019 donaran a conèixer el projecte amb una campanya de comunicació, i entre el mateix mes i l'octubre organitzaran set jornades formatives temàtiques en set ciutats del país. Es debatrà sobre llengua i ciutadania, organització territorial, règim econòmic, drets, participació política i organització del poder, recursos naturals, i seguretat i relacions internacionals. Quan s'acabin els debats ciutadans l'Entesa Nacional pel Debat Constituent convocarà el Fòrum Cívic i Social, ens que agruparà partits, entitats i organitzacions socials, que recollirà les conclusions del procés de debat previ. Aquest resum es presentarà al Parlament l'abril de 2020. Serà aleshores quan el Fòrum farà una passa al costat per deixar que els partits decideixin quines passes fer a continuació. La compareixença de premsa posterior a la reunió entre Torra i els membres del Consell Assessor ha tingut lloc a la mateixa hora que el candidat a la presidència del govern espanyol, Pedro Sánchez, feia el seu discurs d'investidura al Congrés.

Summary: El Fòrum Cívic i Social sobre el procés constituent presentarà les conclusions al Parlament l'abril de 2020


El president del Tribunal Suprem i del Consell General del Poder Judicial (CGPJ), Carlos Lesmes, ha garantit que els jutges "empararan" tots els servidors públics "encarregats de fer complir la llei a qualsevol part d'Espanya". "Ningú patirà per fer complir la llei", ha manifestat durant el discurs de l'apertura de l'any judicial. Per a Lesmes, cal un poder judicial "únic, fort i independent" com a "millor garantia de la llibertat i la igualtat dels espanyols". Davant la plana major de la justícia espanyola i del rei Felip VI, el president del CGPJ s'ha referit obertament al tema de Catalunya i ha afirmat que les "voluntats unilaterals" d'aquells que aposten per la "ruptura o la separació" són "inacceptables i violenten la democràcia". "Cap principi democràtic pot emparar ni legitimar que una part disposi sobre el tot", ha subratllat. També ha defensat el compliment de la Constitució, ha recordat que l'article 2 apel·la a la "indissoluble unitat de la nació espanyola" i ha defensat que la carta magna "té una vocació de respecte a la diversitat existent a la societat". El president del màxim òrgan judicial espanyol s'ha referit en diverses ocasions a la Constitució i ha remarcat "l'inexcusable compliment" que té el poder judicial de fer complir tots els seus articles.  Per a Lesmes, la carta magna –juntament amb el dret europeu i la legalitat internacional— és un dels "pilars" de l'estat de dret i garanteix la "preservació de la convivència allà on existeixen diferencies que es consideren insalvables".  Lesmes ha contraposat aquesta interpretació de la Constitució amb el que entén que fa el Govern de la Generalitat. El president del CGPJ ha criticat les "voluntats unilaterals que volen disposar de la Constitució" i ha afirmat que són "inacceptables i violenten la pròpia democràcia". "Cap principi democràtic pot emparar ni legitimar que una part disposi sobre el tot", ha afegit.  "Ningú patirà per fer complir la llei" Lesmes ha afirmat que els jutges són els responsables de fer complir els drets reconeguts a la Constitució i a les lleis, especialment en relació "als ciutadans que es puguin sentir amenaçats pel legítim exercici dels seus drets".  Així mateix, també s'ha referit al paper dels jutges i ha garantit que la seva funció també és la "d'emparar tots els servidors públics encarregats de fer complir la llei a qualsevol part del territori nacional". "Ningú patirà per fer complir la llei", ha sentenciat durant el seu discurs.  La "diversitat" de la Constitució  El president del CGPJ ha defensat, doncs, que la Constitució és "la màxima expressió de la sobirania nacional" i que és un "conjunt de mandats jurídics d'obligat compliment". A més, ha assegurat que en l'article 2 –on s'apel·la a la indissoluble unitat d'Espanya- es fa no com un "frontispici programàtic" sinó com un "basament últim, nuclear i irreductible de tot el dret d'un estat".  Per a Lesmes, parlar d'unitat no expressa "una voluntat uniformadora en qüestions com la llengua, cultura o religió" sinó que la Constitució té una "vocació de respecte a la diversitat existent a la societat i que és pròpia de les nacions avançades". "El principi de la constitució europea que expressa el lema de la unitat en la diversitat també és nostre des de l'aprovació de la Constitució i forma part de l'essència de la nostra democràcia", ha reflexionat.

Summary: El president del CGPJ garanteix que els jutges "empararan" els servidors públics i que "ningú patirà per fer complir la llei"


El líder de JxCAT afirma que si fossin gent de "venjança" avui es podrien donar per "satisfets" amb la victòria de la moció de censura que ha fet fora Mariano Rajoy del govern de l'Estat però ha afegit que com que són gent "de justícia" encara no poden celebrar "res". "Ens queda una llarga lluita i un llarg camí per vèncer les injustícies, que són moltes i persistents", ha afirmat Puigdemont en una piulada a les xarxes socials. El líder de JxCAT ha valorat així la victòria de la moció impulsada pel líder del PSOE, Pedro Sánchez, que l'ha convertit a ell en president i que ha posat fi al govern de Rajoy.

Summary: Puigdemont: "Si fóssim de venjança, ens podríem donar per satisfets, però som de justícia i encara no podem celebrar res"


Concentracions i aturades a les 12 hores davant els centres de treball per rebutjar el procés judicial contra el Govern destituït pel 155 i part de la Mesa del Parlament, tots ells citats a declarar aquest dijous a l'Audiència Nacional i al Tribunal Suprem, respectivament. La Fiscalia General de l'Estat els acusa dels delictes de rebel·lió, sedició i malversació de fons. L'aturada ha estat convocada per l'ANC. El manifest de l'entitat sobiranista amb motiu de l'aturada denuncia que no són investigats per haver fet que la policia utilitzi la violència o per haver robat sinó per haver complert amb el programa electoral. L'ANC també ha convocat a les 19 hores d'aquesta tarda una concentració davant del Parlament i els ajuntaments de les principals ciutats catalanes.

Summary: Aturada als centres de treball de rebuig al procés judicial contra el Govern i part de la Mesa del Parlament


La via està tallada en els dos sentits de la marxa ACN Bràfim.-Un camió que transportava 200 porcs ha bolcat aquest dijous al matí a la TP-2031 a Bràfim, a l'Alt Camp. L'avís de l'accident és de les 7.58 hores. Alguns animals han mort com a conseqüència de l'impacte. El conductor no està atrapat. Els serveis d'emergència treballen per netejar la via, que està tallada en els dos sentits de la marxa. En concret, els Bombers estan treballant per controlar la fuita del dipòsit de gasoil del camió. Hi treballen tres dotacions. Hi ha animals a dins i a fora del vehicle, a la calçada.

Summary: Bolca un camió que transportava 200 porcs a la TP-2031 a Bràfim, a l'Alt Camp


El Gremi de Llibreters de Catalunya ha tancat aquest dijous el balanç definitiu del Sant Jordi de 2017, que ha assolit una facturació de 21,80 milions d'euros. La xifra suposa un increment del 4% respecte els 20,96 milions del 2016, si se sumen les vendes de dissabte i diumenge, com ho va acordar la Cambra del Llibre de Catalunya de manera excepcional per aquest any. La xifra supera els 1,6 milions d’exemplars venuts i confirma les bones sensacions de participació que el Gremi abans de la diada. En total, es van vendre 52.467 títols diferents, un 15,9% més que el 2016. D'aquests, el 56% van ser en català -un 1,78% més que l'any passat-, el 43% en castellà i l'1% en altres idiomes. Un any més, les vendes de llibres infantils i juvenils copen el gruix més important de vendes, un 35, 31%, seguit per la ficció amb un 34,25% i la no Ficció d'un 30,44%. El pes percentual dels 10 títols més venuts ha estat del 6,34%. Les dades corroboren, segons Antoni Daura, president del Gremi de Llibreters, les "sensacions positives" durant la diada en què hi va haver una participació "excepcional" a tot el país. Així ho expressaven les llibreries de tot el país al llarg del dia, gràcies a l'arrelament de la festa entre la població, que va sortir massivament a celebrar-ho aprofitant el bon temps que va fer arreu. “Sembla que finalment s'ha trencat la creença que Sant Jordi és més participatiu entre setmana; s'ha demostrat que la gent s'hi aboca caigui quan caigui”, diu Daura.  Els presidents del Gremi de Llibreters de les demarcacions de Girona, Lleida i Tarragona, M. Carme Ferrer, Miquel Bernal i Josep Rovira, confirmen així mateix que la jornada va ser excepcional i manifesten estar “molt satisfets tant pel que fa a la participació com a la venda de llibres”. A diferència de l’any passat, en què la pluja va fer disminuir les expectatives de facturació d’alguns territoris, aquest 2017 l’èxit de vendes s’ha produït a tot el país.  En aquest sentit, el Gremi valora molt positivament la decisió d’un centenar de municipis que van apostar per permetre l’obertura comercial el dia 23, a iniciativa del Consell de Gremis de Catalunya, fet que ha afavorit que el Dia del Llibre de 2017 hagi tornat ser positiu.  Més de 50.000 títols diferents, un 15,9% més A partir de les dades obtingudes de LibriData, eina de la Cambra del Llibre de Catalunya que comptabilitza les dades de venda de 172 punts a Catalunya -inclou la informació de les parades, aquest Sant Jordi es van vendre 52.467 títols diferents, un 15,9% més que el 2016, amb un increment dels títols venuts en català.  “Durant l’any, en el mercat hi ha més oferta de títols en castellà que en català però per Sant Jordi i els dies previs, es venen en conjunt més exemplars en català que en castellà, exceptuant en la categoria de no ficció”, ha precisat Daura. Cal destacar que, del total de vendes de la diada, la literatura infantil i juvenil ha suposat el gruix més important, esperonat en part per la invitació d'honor de Catalunya i les Balears a la Fira de Bolonya d’enguany, la més important del món en aquest àmbit. A més, també es nota l'efecte de la campanya 'Fas 6 anys. Tria un llibre', que es repetirà del 2 de maig al 17 de juny.  Rànquing definitiu El rànquing definitiu dels títols més venuts per Sant Jordi s'ha mantingut quasi igual que el que es va fer públic durant la diada.   L'última novel·la de Xavier Bosch, 'Nosaltres dos' (Columna), es consolida en català a la categoria de ficció, seguit del Premi Ramon Llull d'aquest any, 'Rosa de cendra' (Columna) de la periodista Pilar Rahola. En tercera posició, però, hi ha un canvi i és l'últim llibre de Jaume Cabré, 'Quan arribi la penombra' que entra al podi, substituint  'Un home cau' (Rosa dels Vents) de Jordi Basté i Marc Artigau, que cau a la quarta posició.  En castellà, l'obra 'Patria' (Tusquets Editores) de Fernando Aramburu la que ha liderat les vendes del dia, mentre que 'Tierra de Campos' (Anagrama) de David Trueba i 'Monarca de las sombras' (Random House) de Javier Cercas completen el podi.  Carles Capdevila 'La vida que aprenc' (Arcadia/Atmarcadia) en català i en castellà 'La màgia del orden' de Marie Kondo -en substitució de '50 palos' (Planeta) de Pau Donés, que assoleix la segona posició- es quenen en el primer lloc del podi  de no ficció.

Summary: La facturació del Gremi de Llibreters de Catalunya per Sant Jordi incrementa un 4% i assoleix els 21,8 MEUR


La recent escollida presidenta de la Diputació de Barcelona, Núria Marín, ha demanat als "responsables" que donin explicacions sobre la relació del CNI amb l'imam de Ripoll. D'aquesta manera, en una entrevista a 'Els Matins de TV3, s'ha referit a la informació que publica 'Público' en què diu que el CNI tenia l'imam de Ripoll com a confident fins al 17-A, dia dels atemptats, i que coneixia les activitats de la cèl·lula. "S'ha d'explicar molt bé tot això. La ciutadania mereixem una explicació i estem molt sobtats pel contingut de la notícia", ha afirmat la dirigent socialista. En aquest sentit, ha afegit que és un tema prou important perquè hi hagi la "màxima transparència possible".

Summary: Núria Marín demana explicacions sobre la relació del CNI amb l'imam de Ripoll


El candidat de CDC a les eleccions del 26-J, Francesc Homs, ha avisat aquest diumenge que l'independentisme serà "decisiu" per a la formació d'un nou govern a Espanya i s'ha declarat disposat a fer fora el PP de la Moncloa. "Li dedicaré això a Fernández Díaz i a tots aquells que han fet guerra bruta i que han utilitzat les clavegueres de l'Estat, perquè malgrat el conjunt del resultat, nosaltres estem a punt i disposats a fer-los fora de la Moncloa, i ho farem", ha remarcat en la seva compareixença per valorar els resultats electorals. Per la seva part, el president convergent, Artur Mas, ha culpat ERC de la victòria d'En Comú Podem a Catalunya per no haver volgut fer una única coalició sobiranista. Des del Museu Marítim de Barcelona, els dirigents de CDC han comparegut satisfets per haver aguantat posicions, especialment després del resultat que augurava l'enquesta de TV3. Homs ha constatat que els convergents tenen una "grandíssima capacitat de resistir" i ha opinat que, donades les circumstàncies, els queda un "regust positiu" d'aquestes eleccions. Feta la valoració des del punt de vista del partit, ha constatat que la repetició de comicis "no porta enlloc", i que CDC i l'independentisme en general tornen a ser "decisius" per formar executiu. "Mal que els pesi, l'independentisme torna a ser decisiu. Han volgut negar la realitat del que representem, però la realitat els ha trucat a la porta", ha remarcat Homs, que ha reiterat una de les seves consignes en campanya: "Els nostres vots aniran a preu d'or". En aquest punt, ha recordat les 15 condicions que ell mateix va dibuixar per fer pactes postelectorals, entre les quals figura la de desallotjar el PP de la Moncloa.  Per la seva part, el president de CDC, Artur Mas, ha aprofitat per atribuir les culpes de la victòria d'En Comú Podem a ERC. "Si ha guanyat és perquè no va ser possible la suma del sobiranisme", ha assenyalat l'expresident de la Generalitat, que ha defensat que el 27-S va demostrar que quan el món sobiranista va junt, clarament guanya les eleccions. La victòria d'En Comú Podem, ha continuat, "no és precisament el que més interessa a nivell de país, independentment dels càlculs dels partits". Mas ha fet aquest retret, ha dit, sobretot com a missatge de cara al futur. També ha fet una reflexió en clau de partit just a les portes de la fundació d'una nova formació política a partir de CDC. Ha apuntat que a Catalunya hi ha una "base sòlida de gent que necessita confiar en un partit com Convergència", que ha obtingut un resultat "clarament meritori", que demostra que segueix sent un partit "útil". Mas ha volgut posar el resultat de CDC al servei del president de la Generalitat, "un president que se l'està jugant molt i que se la jugarà encara més".

Summary: Homs avisa que l'independentisme serà "decisiu" i es declara disposat a fer fora el PP de la Moncloa


Nou tall de carretera a l'N-340, el cinquè, per part dels veïns. Malgrat els diversos anuncis del Ministeri de Foment sobre possibles bonificacions, construcció de rotondes i limitacions de velocitat, la mobilització no s'aturarà fins aconseguir la gratuïtat de l'AP-7 al seu pas per les Terres de l'Ebre. El tall s'ha fet a dos quarts de sis de la tarda i durant tres quarts d'hora a tres punts de la carretera: l'Ametlla de Mar (Baix Ebre), Les Cases d'Alcanar (Montsià) i Vinaròs (Baix Maestrat). A l'Ametlla de Mar, el tall ha estat seguit per gairebé un centenar de persones, entre els quals també estaven els alcaldes de l'Ametlla de Mar, Jordi Gaseni; i l'Aldea, Dani Andreu.

Summary: Els veïns mantenen la pressió tallant l'N-340 fins aconseguir la gratuïtat de l'AP-7


Està finançat per l’Institut Carlos III i hi participen diverses institucions i els Tedax de la Policia Nacional ACN Madrid .-L’Institut Carlos III financia un projecte per dissenyar un prototip capaç de detectar la covid-19 en diferents superfícies i materials. L’estudi, on participen diverses institucions d’Andalusia i Tedax de la Policia Nacional, comptarà amb un equip multidisciplinar amb científics amb l’objectiu de lluitar per “contenir la pandèmia i evitar nous contagis” detectant “amb precisió” les superfícies contaminades. La comissaria principal i cap de personal de la Policia Nacional, María Pilar Allué, ha anunciat el projecte durant la roda de premsa del comitè tècnic i ha explicat que en l’estudi es combinaran tecnologies òptiques sumades a les últimes “experiències en intel•ligència artificial”.  “És un gran desafiament no només científic sinó també tecnològic”, ha dit. En aquest sentit, ha recordat que, a hores d’ara, es desconeix quina és la interacció del virus amb la llum o la seva permanència en determinats materials.

Summary: Impulsen un projecte per dissenyar un prototip capaç de detectar la covid-19 en diferents superfícies i materials


A Barcelona, el 35,9% de les dones amb feines no qualificades pateixen algun trastorn crònic, que només afecten el 10,7% de les dones directives. És un gradient social i ocupacional, és a dir, progressiu, que també es nota en  homes: la prevalença d'aquests trastorns és del 20% en homes amb treballs manuals, i només del 9,3% en homes directius. Els principals trastorns crònics detectats per l'Informe de Salut de la ciutat, que elabora l'Agència de Salut Pública de Barcelona (ASPB) són la tensió arterial alta i elevat, dos problemes que afecten més als homes que a les dones. En canvi, els mals d'esquena lumbars i cervicals, i l'artrosi o el reumatisme, són més habituals en dones.  En població adulta doncs, la tensió arterial alta afecta, segons l'Enquesta de Salut de Catalunya, el 25,5% dels homes i el 21,8% de les dones, mentre que el colesterol en sant elevat arriba al 20,7% dels homes i al 19,1% de les dones. Els mals d'esquena, lumbars i cervicals, en canvi, afecten més a les dones. El primer limita l'activitat habitual en un 28,1% de les dones, mentre que només al 16,1% dels homes; el segon, afecta a un 23,7% de les dones i un 10,5% dels homes. L'artrosi també dona xifres similars, i la pateixen un 15,2% dels homes enfront d'un 29% de les dones.  El sisè trastorn més habitual a la ciutat de Barcelona és la depressió o l'ansietat, i es detecta en el doble de dones que d'homes, del 21, 8% a l'11,9% en funció del sexe.  En infància, menors de 15 anys, la bronquitis crònica i els problemes com l'otitis, l'enuresi i les al·lèrgies còrniques són els principals trastorns detectats. La prevalença més gran, és doncs, en les bronquitis, que afecten un 12% dels nois i un 8,6% de les noies.  L'informe de l'ASPB doncs, conclou que les desigualtats en salut entre homes i dones, no només es donen per diferències biològiques, sinó també per desigualtats associades als rols en el nucli familiar i en el món laboral, unes diferències que persisteixen. Tot i que les dones viuen, de mitjana, més anys que els homes, els indicadors de salut i qualitat de vida de les dones, donen pitjors resultats, ja que declaren pitjors resultats, tenen més problemes que els limiten l'activitat habitual, tenen més trastorns crònics i també tenen una pitjor salut mental.

Summary: Les dones amb feines no qualificades, les més afectades per problemes crònics a Barcelona


L'ens demana trobar "vies de solució ràpida " del conflicte i l'excarceració dels "líders polítics i socials" ACN Girona.-El Col·legi d'Enginyers Graduats i Enginyers Tècnics Industrials de Girona insta la Generalitat i el govern espanyol a obrir un "espai de diàleg i negociació" sense condicions prèvies per "arribar a un acord" que permeti, a curt termini, "distendre la situació política i social". L'ens refusa la "judicialització dels conflictes polítics" perquè no són "ni seran" la solució i demana a totes les institucions a trobar les vies de solució ràpida del conflicte així com l'excarceració dels "líders polítics i socials". També reclamen  als partits polítics que actuïn amb "responsabilitat", que s'allunyin del "càlcul polític" i dels "possibles "rèdits electorals".  "La judicialització i l'actuació policial, com s'ha pogut constatar aquests dies de grans mobilitzacions, no és ni serà la solució del conflicte que afecta Catalunya", assegura en un comunicat el col·legi.  Per això, insten als governs i institucions trobar vies de solució ràpides però també obrir un espai de diàleg i negociació "sense apriorismes ni condicions prèvies i amb total respecte a la diferència". Tot plegat, diuen, amb la intenció d'arribar a un acord per , "a curt termini, distendre la situació política i social i, a la llarga, per resoldre el conflicte polític de forma definitiva".  En aquest sentit, demanen als partits polítics que actuïn amb "responsabilitat", que s'allunyin del "càlcul polític i de possibles rèdits electorals" que "en res ajuden a distendre la situació i molt menys el conflicte".  També els insten a col·laborar amb "ànim constructiu" evitant "actuacions unilaterals".

Summary: El Col·legi d'Enginyers de Girona insta la Generalitat i el govern espanyol a obrir un "espai de diàleg i negociació"


L'Ibex-35 ha obert la sessió aquest dijous amb una pujada del 2,5%, superant els 6.437 punts. Totes les empreses del selectiu espanyol han obert en verd, a excepció de R.E.C, que ha registrat una caiguda del 0,9%. Siemens ha registrat el major increment, amb una pujada del 5,9%; seguida de Bankia, amb un augment del 5,3%, i Banc Sabadell, amb un 4,8%. Les borses europees també han obert en verd. El Cac 40 de París ha obert la sessió amb un increment del 2,1%, mentre que el DAX alemany ha registrat una pujada del 0,3%. El mercat ha reaccionat així a la decisió del Banc Central Europeu (BCE) de llançar un pla de compra de 750.000 milions d'euros en actius públics i privats.

Summary: L'Ibex-35 obre la sessió amb una pujada del 2,5% després de l'anunci del BCE


La cooperativa la Xarxaire ha posat aquest dilluns la primera pedra d'un edifici de cohabitatge que construirà en un solar municipal de la Barceloneta. En concret l'immoble s'aixecarà al número 11 del passeig Joan de Borbó i encabirà vuit habitatges. Anys enrere hi havia hagut un edifici propietat de l'Estat que es va convertir en un dels emblemes de la lluita pel dret a un habitatge digne, seu del moviment 'Miles de viviendas', segons informa l'Ajuntament de Barcelona. L'edifici va estar ocupat entre els anys 2004 i 2007, fins que el consistori el va adquirir i el va enderrocar. Es tracta d'una de les promocions delegades de cohabitatges impulsades pel govern municipal durant el mandat anterior.  La Xarxaire, formada per famílies veïnes de la Barceloneta, construirà un bloc de vuit habitatges i cinc pisos en què viuran de moment dinou persones. Hi haurà pisos ocupats per una sola persona, o bé dues, habitatges amb famílies amb un infant, famílies amb dos infants, etc. La distribució de l'espai és flexible i està dissenyada en funció de qui l'ocuparà. D'altra banda, la planta baixa tindrà un local que esdevindrà aparador d'un projecte artístic i cultural obert al barri, segons informen els impulsors de la iniciativa. Es pretén convertir l'espai en punt de trobada d'experiències culturals, artesanes i artístiques i en lloc d'impuls, de visibilització i de dinamització sociocultural i de l'economia local. El projecte arquitectònic inclou un espai comunitari al terrat de l'edifici, a banda del de la planta baixa. El disseny incorpora també altres elements comuns dels projectes cooperatius, com ara la bugaderia compartida, la coberta amb vegetació o horts. En el terreny arquitectònic s'ha optat per una estructura "moderna i lligada a la connexió amb el paisatge urbà preexistent". S'ha apostat per la prefabricació o el sistema mixt metàl·lic-fusta, que "minimitza" l'impacte ambiental de l'edifici. S'afirma, a més, que el bloc disposarà d'una certificació energètica A. Des de l'Ajuntament s'indica que la idea fonamental del cohabitatge, que ofereix immobles a preu inferior al del mercat i que ja s'aplica a ciutats del nord d'Europa com Viena, Copenhaguen o Berlín, és que la propietat dels immobles és col·lectiva, correspon a una cooperativa, i el sòl sobre el qual s'edifica, de propietat municipal, no deixa mai de ser públic, sinó que se cedeix en règim de dret de superfície a la cooperativa. D'aquesta manera s'intenta evitar especulacions amb els habitatges construïts. La Xarxaire és la segona cooperativa que comença a construir un edifici de cohabitatge en aquest mandat. La primera va ser la de la cooperativa la Balma, que va iniciar les obres al solar del carrer Espronceda, 131, al barri del Poblenou, a finals de l'estiu passat. En aquests moments hi ha vuit promocions de cohabitatges en marxa a Barcelona, que sumen 211 pisos. Són un 5% del total de la promoció d'habitatge assequible que l'Ajuntament impulsa a la ciutat, informa el consistori.

Summary: La cooperativa la Xarxaire construeix un edifici de cohabitatge en un solar municipal de la Barceloneta


El president del PPC, Alejandro Fernández, i el diputat Santi Rodríguez han anunciat sis proposicions de llei per "intentar dur a la normalitat tributària els catalans". Segons Fernández, Catalunya "pateix un autèntic infern fiscal" i ha destacat que "és la comunitat autònoma amb més impostos propis", amb un total de quinze. En aquest sentit, Rodríguez ha anunciat que una de les proposicions de llei treballarà en aquesta línia, i buscarà eliminar fins a cinc d'aquestes taxes. Concretament seran l'impost a l'enlairament dels avions, a l'emissió de gasos de partícules a l'atmosfera per part de la indústria, a les begudes ensucrades, als actius no productius per part de persones jurídiques –proposada per la CUP– i a les emissions de diòxid de carboni dels vehicles de tracció mecànica. Rodríguez ha considerat que tots aquests impostos "han aparegut com bolets" i ha assegurat que els catalans es troben "en una situació d'excepcionalitat fiscal". En roda de premsa al Parlament, Fernández ha advertit que a Catalunya "hi ha un problema" perquè, segons ha assegurat, han caigut les inversions estrangeres mentre que a Espanya han pujat, i ha alertat que "s'ha de ser capaç de reaccionar". En aquest sentit, ha destacat que la solució del PPC passa per una "autèntica revolució fiscal". En aquest context, Fernández també ha retret al Govern tenir fins a quinze impostos propis mentre que la Comunitat de Madrid en té quatre i les Illes Balears, tres. "Tenim un Govern amb una voracitat en termes de fiscalitat insaciable, i això suposa un fre a les aspiracions de Catalunya", ha afirmat. Registre de sis proposicions de llei D'aquestes sis proposicions de llei que el PPC ha anunciat, una ja ha estat registrada, i proposa reduir la fiscalitat en els trams de renda inferiors a 35.000 euros, que han apuntat que afecten al 80% de la població. De la mateixa manera, també han explicat que avui registraran una proposició referent a l'ús de determinades bonificacions per disminuir la càrrega fiscal en casos com les famílies nombroses, despeses per llar d'infants o d'adquisició de llibres de text, entre altres. D'altra banda, el PPC també proposa eliminar l'impost sobre patrimoni, encara que com a primera mesura aposta per recuperar el mínim exempt de l'impost en 700.000 euros –actualment es troba en 500.000– per caminar cap a la seva desaparició definitiva. Fernández també ha anunciat una proposició de llei per modificar l'impost de successions i donacions, segons el qual actualment quan els cònjuges hereten un bé tenen una bonificació del 99%, i proposen afegir aquesta bonificació els descendents i ascendents directes. A banda de la proposició de llei que proposa l'eliminació de cinc impostos, el PPC proposa una modificació de la taxa en transmissions patrimonials, que han desatacat que "són les més altes de tot Espanya", i aposten per igualar les xifres a les de l'Estat espanyol. Eliminació de cinc impostos propis Rodríguez ha explicat que dos dels impostos que proposen eliminar encara no han entrat en vigència, com és el cas de la imposició als vehicles de tracció mecànica i als actius no productius a les personalitats jurídiques. Aquest últim, que Rodríguez ha recordat que va ser a proposta de la CUP-CC, l'ha considerat "rocambolesc" i l'ha titllat "d'inútil" perquè no evita que les persones que defrauden a la Generalitat per mitjà d'una societat ho continuïn fent, com es pretenia.

Summary: El PPC pretén que s'eliminin cinc impostos a Catalunya que "han aparegut com bolets"


L'entitat ha demanat l'aixecament d'aquesta mesura que s'ha fet pel Consorci del Museu Casteller del qual forma part la CCCC  ACN Barcelona.-La Coordinadora de Colles Castelleres de Catalunya (CCCC) ha denunciat públicament el bloqueig dels seus comptes corrents bancaris per ordre del ministeri d'Hisenda, en el marc de les mesures adoptades pel govern espanyol per tal d'evitar la celebració del referèndum d'autodeterminació del pròxim dia 1 d'octubre. La CCCC té els seus comptes bloquejats des del passat dia 20 de setembre, el que a la pràctica suposa, entre d'altres, que qualsevol pagament que vulgui efectuar ha de ser supervisat i aprovat pel ministeri. La CCCC ha comprovat, posteriorment, que apareix en el llistat d'entitats afectades per les mesures però atribuït al Consorci del Museu Casteller de Catalunya, del qual forma part l'entitat, juntament amb l'Ajuntament de Valls, la Diputació de Tarragona i la Generalitat. És per això que la Coordinadora ha demanat al Ministeri que aixequi el bloqueig dels comptes. La CCCC és una entitat de tipus federatiu, privada i sense ànim de lucre, com ho són totes les entitats que en formen part, i sense cap relació orgànica amb la Generalitat de Catalunya.  L'entitat ha aprofitat la seva afectació per mostrar el seu rebuig "radical" a la mesura d'intervenir els comptes de la Generalitat de Catalunya i dels organismes que hi estan vinculats.

Summary: El ministeri d'Hisenda bloqueja els comptes de la Coordinadora de Colles Castelleres de Catalunya


Els cinc regidors del PSC de Terrassa que van anunciar que plegaven després que l'exalcalde de la ciutat, Jordi Ballart, dimitís, han donat compte de la seva renúncia en el ple extraordinari que s'ha celebrat aquest dijous. Es tracta de Rosa Maria Ribera, Maruja Rambla, Noel Duque, Lluïsa Melgares i Jordi Flores. La sessió, que només comptava amb aquest punt a l'ordre del dia, ha durant menys d'un minut. El PSC ha anunciat aquesta setmana els noms de les persones que cobriran aquestes baixes. La previsió és que els nous representants municipals prenguin possessió del càrrec en el ple ordinari del mes de novembre que se celebrarà la propera setmana.  El PSC de Terrassa va haver de recorres fins l'últim suplent de la llista electoral del 2015 per cobrir les baixes dels cinc regidors que van plegar juntament amb Ballart.  Es tracta d'Eva Candela (número 16), actual directora de l'Àrea de Territori i Sostenibilitat de l'Ajuntament; Jordi Rueda (18), que ha treballat com a tècnic de so a diverses empreses audiovisuals destacades; l'advocat Manuel Giménez (21); Gracia García (segona suplent), també llicenciada en Dret i que ha ocupat diversos càrrecs orgànics dins el PSC de Terrassa; i Adrián Sánchez (últim suplent), membre de l'executiva nacional de les JSC i Enginyer en Tecnologies Aeroespacials per la UPC.

Summary: Terrassa fa oficial la dimissió dels cinc regidors afins a Ballart


La 15a Fira del Caçador de Tàrrega ha acollit aquest diumenge la presentació de la campanya que vol aconseguir que la Unesco reconegui el tir amb arc com a Patrimoni Immaterial de la Humanitat, una iniciativa que ha nascut de la junta directiva del certamen de la capital de l'Urgell. Actualment s'està configurant la comissió d'experts que vetllarà per donar contingut a la candidatura, posant en relleu el paper clau que ha tingut l'arc i la fletxa en l'evolució de l'espècie humana. De moment ja compten amb noms com el de l'arquer Antonio Rebollo, encarregat d'inaugurar els jocs olímpics de Barcelona 92, o un dels principals especialistes de l'estat en aquest àmbit, Javier Sintes, documentalista i assessor internacional de gestió ambiental. El de Tàrrega és el principal esdeveniment sectorial dedicat a la pràctica cinegètica a la demarcació de Lleida i compta amb un centenar d'expositors i múltiples activitats paral·leles per al públic familiar vinculades a la fauna. La candidatura s'argumenta sobre la significació d'aquesta eina en la història de la Humanitat. A més, s'esgrimeix els usos vigents de l'arc com a instrument antropològic (diverses ètnies al món encara l'usen com a mitjà de subsistència); recreatiu (amb molts adeptes arreu del món); esportiu (amb creixent nombre de practicants i catalogat com a modalitat olímpica); i cinegètic.  L'impulsor de la candidatura perquè el tir amb arc sigui Patrimoni de la Humanitat i membre de la Junta Directiva de la Fira del Caçador de Tàrrega, Francesc Borda, ha explicat que, després de 15 anys "la fira ha cobrat una musculatura suficient com per atrevir-nos a fer aquesta petició a la Unesco". Borda ha destacat que l'arc i la fletxa "sembla que no tingui importància però en realitat és la primera eina que crea l'home, li permet millorar la seva alimentació a través de la caça, s'enriqueix el cervell i creix la intel·ligència" i, per tant, "té un paper fonamental en l'evolució de la civilització". Borda també ha destacat l'ús que encara en fan tribus d'arreu del món i que és essencial per la seva subsistència, a banda de la importància del tir amb arc com a modalitat esportiva i lúdica. Tant la rellevància històrica com els diferents usos contemporanis seran els que es presentaran a la Unesco perquè valori la seva declaració com a Patrimoni Immaterial de la Humanitat. I per a argumentar-ho es vol comptar amb experts de tots aquests àmbits. L'especialista que assessora i coordina la comissió, Javier Sintes, ha explicat que s'ha demanat la col·laboració d'antropòlegs i arqueòlegs vinculats al jaciment d'Atapuerca i ja compten amb el suport d'investigadors de la Universitat de Lleida i de la UNED.  Sintes ha recordat que el tir amb arc va néixer fa gairebé 20.000 anys amb finalitats cinegètiques que s'han anat adaptant fins a dia d'avui, més lligades a la conservació del medi ambient. "Cada vegada hi ha més conselleries de Medi Ambient que consideren la caça amb arc com una eina molt útil per controlar poblacions quan falten depredadors", assegura. A més, destaca que "si avui estem aquí és en bona part perquè fa molt de temps algú va començar a caçar amb arc; és un element clau en l'evolució de l'espècie" Voluntat divulgativa La Fira del Caçador de Tàrrega pretén posar en valor els beneficis de la caça en els àmbits mediambientals i de dinamització econòmica del territori, i per això els seus organitzadors asseguren que es manté fidel al vessant divulgatiu que va inspirar la seva creació ara fa quinze anys.  En aquest sentit, es potencien els al·licients per al públic familiar, vinculats sobretot amb la fauna. Així, s'han pogut veure d'a prop aus rapinyaires de falconeria i exhibicions eqüestres. Per segon any consecutiu s'han fet demostracions aèries amb avioneta de l'Escola de Vol La Serra de Mollerussa i, com a novetat, el programa ha inclòs l'actuació de gossos de defensa de la firma Borgescan.  Paral·lelament, més de 300 gossos han desfilat i mostrat les seves habilitats al 9è Concurs Nacional Caní Ciutat de Tàrrega, campionat de bellesa canina organitzat per la Unió Cinòfila de Catalunya, i el 2n Open Agility Ciutat de Tàrrega. Un centenar d'expositors  L'apartat de venda ha concentrat més d'un centenar d'expositors amb estris i roba de caça, vehicles, alimentació, ganiveteria i articles artesanals. En aquest mateix recinte també s'hi han exhibit gossos de diverses races caçadores. La Fira ha organitzat també el 15è Recorregut de Caça Sant Hubert, que puntua la conducta del caçador en relació a la peça i al seu gos, i el 3r Torneig Internacional d’ArcTrap, modalitat francesa de tir al plat amb dianes mòbils, a més d'altres competicions de tir amb arc, fona i carrabina.

Summary: La 15a Fira del Caçador de Tàrrega promou que el tir amb arc sigui Patrimoni de la Humanitat


Renfe atribueix els successius retards que ha patit l'Euromed als estralls provocats pel temporal Gloria i diu que ara el servei ja opera "amb relativa normalitat". Precisament, aquest dijous es compleix un mes de la nova connexió, que uneix Girona i Barcelona amb València i Alacant passant per la variant de Vandellós. El portaveu de la companyia, Antonio Carmona, admet que el temporal va provocar "importants retards" no només amb l'Euromed, sinó també amb moltes altres línies. Però també explica que la companyia està fent "un seguiment específic" per donar "el millor servei". Pel què fa a la connexió amb alta velocitat entre Girona i Barcelona, Carmona explica que "si hi ha possibilitat" es milloraran les freqüències dels últims AVE.  L'entrada en servei de l'Euromed, que connecta Girona i Figueres amb València i Alacant, va suposar canvis en els horaris de l'alta velocitat. Renfe va suprimir tres dels AVE que feien el trajecte Girona-Madrid a canvi de posar en servei quatre trens amb destí a la comunitat valenciana. Hi ha les mateixes freqüències entre Girona i Barcelona, això sí. Però amb alguns canvis d'horari. Sigui com sigui, l'Euromed acumula queixes dels usuaris. Sobretot, pels retards que pateixen els trens que a la tarda venen des de Barcelona amb destí Girona i Figueres. I això, de retruc, també provoca cues  a les estacions. El portaveu de Renfe, Antonio Carmona, admet que els nous serveis van començar amb mal peu. Perquè ho van fer una setmana abans de l'arribada del temporal Gloria, que va provocar "molts problemes" tant a Catalunya com al País Valencià, i això es va traduir en "importants retards". No només amb els Euromed que passen per la variant de Vandellós, sinó també amb la resta de serveis (com rodalies i regionals). "Una vegada passat el temporal, però, el servei es dona amb relativa normalitat", explica Carmona. Pel què fa als Euromed que surten de Figueres i Girona en direcció sud, el portaveu de Renfe concreta que aquí no hi ha retards. Simplement, explica, s'han canviat els trens. I diu que els Euromed, com els AVE, també són "confortables, fiables i adients". Cada dia, de Figueres-Vilafant surten Euromed a les 7.10, a les 9.10,  les 13.10 i a les 17.10. I setze minuts més tard, arriben a Girona. En sentit contrari, cada dia hi ha dues freqüències d'Euromed. La primera arriba a Barcelona a les 9.55 i la segona, ho fa a les 19.05.  En relació a les queixes pels retards, Antonio Carmona precisa que des de la companyia s'està fent "un seguiment específic de tots els nostres trens, en especial aquells que hem modificat, per veure'n l'evolució perquè entenem que hem de donar el millor servei". "És allò amb què treballem; fent seguiment perquè tot vagi amb normalitat", subratlla. AVE al vespre, "si hi ha possibilitat" Pel què fa a la línia d'alta velocitat, els usuaris també es queixen que, al vespre, entre Barcelona i Girona no hi hagi cap AVE entre les 19.25 i les 21.40. Els únics serveis que Renfe presta entre aquestes dues hores no són d'alta velocitat, sinó de mitja distància o regionals. El portaveu de la companyia explica que des de Renfe estan "atents" a allò que els demanen els clients i fan seguiment de les "peticions". "Fa un temps, per exemple, vam modificar els horaris dels primers trens que venien cap a Girona pel grup que ens demanava arribar abans de les vuit del matí", concreta Carmona. I en relació a aquest buit del vespre, conclou: "Si hi ha possibilitat de millorar-ho, ho farem".

Summary: Renfe atribueix els retards de l'Euromed als estralls del Gloria i diu que ara el servei opera "amb relativa normalitat"


Els agents de la Policia Local de Manresa han detingut un veí de la ciutat, de 58 anys, per un presumpte delicte de maltractaments en l'àmbit de la llar. Els fets van passar aquest dijous a la tarda, quan la sala del 092 va rebre diverses trucades informant que un home estava agredint una dona al mig del carrer, a prop de la comissaria de La Florinda. Diverses patrulles s'hi van desplaçar ràpidament i van poder localitzar la parella. Els agents van comprovar que la dona patia lesions evidents i recents al coll i als braços. L'home va explicar a la policia que la dona era la seva parella i va admetre que "l'havia agafat pel coll perquè n'estava fart d'ella i no podia més". Els agents van detenir l'agressor i el van posar a disposició judicial.

Summary: Detenen un home a Manresa per maltractar la seva dona al mig del carrer


El detingut per la mort de la seva dona a Olot és agent de la Policia Nacional, segons ha pogut saber l'ACN. Els Mossos d'Esquadra han detingut l'home, de 38 anys, de nacionalitat espanyola i veí d'Olot, aquest matí. La víctima podria haver mort pels trets d'una arma de foc. Al voltant de les 08.20h, la policia ha rebut l'avís que s’havia localitzat el cos sense vida d’una dona dins del seu domicili de la localitat de Sant Cristòfol les Fonts, a Olot, amb signes de violència. Diverses dotacions policials s’han desplaçat al lloc dels fets. A l’interior del domicili hi havia un home que ha estat detingut. La filla de 14 anys de la dona, que en el moment dels fets no es trobava dins del domicili, ha estat la que ha donat l'avís. La Divisió d’Investigació Criminal ha obert una investigació. Els Mossos d'Esquadra han rebut l'avís cap a les 8.20 del matí. Ha estat una filla de 14 anys de la víctima qui ha alertat del crim. Quan els agents s'han traslladat fins al pis, al número 24 del carrer Verge de la Guia, han trobat el cadàver de la dona, que tenia signes de violència. Segons fonts de la investigació, l'home ha disparat a la víctima i, després, s'ha intentat suïcidar d'un tret al cap. Els Mossos d'Esquadra l'han detingut i els serveis d'emergències l'han traslladat a l'hospital Trueta de Girona on està ingressat en estat greu però no es tem per la seva vida. L'home té 38 anys, és de nacionalitat espanyola i veí d'Olot. Segons les mateixes fonts, l'home és agent de la Policia Nacional i està destinat a Camprodon. Segons els veïns, l'home i la víctima tenien una relació sentimental des de fa poc temps.  La Divisió d'Investigació Criminal (DIC) dels Mossos d'Esquadra a Girona ha obert una investigació. La comitiva judicial s'ha traslladat fins al pis on al llarg del matí la policia científica ha estat recopilant proves. A les dues de la tarda, la funerària ha traslladat el cos de la víctima a l'institut de medicina legal, on li faran l'autòpsia.  La investigació, tutelada pel jutjat d'instrucció en funcions de guàrdia d'Olot, es troba sota secret de sumari.  L'Ajuntament d'Olot ha convocat una concentració de rebuig al crim a les vuit del vespre i ha decretat tres dies de dol.


Gairebé el 100% dels ciutadans a Espanya creu que la contaminació de l'aigua el terra i l'aigua, els desastres causats pels homes i el canvi climàtic són una "amenaça" per a la biodiversitat, segons una darrera enquesta d'opinió de la Comissió Europea. A més, un 74% dels enquestats a l'estat espanyol està "totalment d'acord" en què la biodiversitat i la cura del medi ambient són importants per al desenvolupament econòmic a llarg termini. Aquestes noves dades revelen també que la majoria dels europeus estan preocupats pel risc del canvi climàtic per a la salut dels ecosistemes. Segons la CE, des del 2015 hi ha hagut un increment en la percepció ciutadana sobre la importància de la biodiversitat per a la societat.

Summary: Gairebé el 100% dels ciutadans a Espanya veu la contaminació com una "amenaça" per a la biodiversitat


Un total de 115 treballadors d'Eulen a l'aeroport del Prat han decidit aquest dilluns en assemblea convocar noves aturades a partir del 6 d'octubre contra l'empitjorament de les seves condicions laborals des de l'inici del conflicte laboral i, especialment, des de l'entrada en vigor del laude de l'Estat. L'assessor del comitè de vaga, Juan Carlos Giménez, ha denunciat, per exemple, que els treballadors, principalment les dones, continuen tenint problemes per poder anar al bany o fer pauses per menjar alguna cosa perquè no s'està implementat el cinquè vigilant per filtre com marca el laude. Giménez també ha anunciat que exigiran la presència d'Aena a les negociacions amb l'empresa perquè és responsable directa de tot el que està passant i fins ara no ha hagut d'assumir cap responsabilitat. Durant l'assemblea, els treballadors han votat unànimement contra el resultat del laude i han acordat desconvocar definitivament la vaga prevista per aquest divendres contra els acomiadaments les sancions a vigilants durant la darrera vaga.

Summary: Els treballadors d'Eulen convoquen una nova vaga a l'octubre per l'empitjorament de les seves condicions laborals


La neu afecta des de primera hora d'aquest dimecres la circulació d'autobusos a la zona alta de Barcelona i també provoca retards a les línies R6 de Ferrocarrils i R3 de Rodalies. Segons ha informat TMB, a primera hora del matí l'estat dels recorreguts a les zones de Vallvidrera, Tibidabo i les Planes ha fet que no comencessin a prestar servei les línies de Bus del Barri 111, 118 i 128, més la 102, mentre que les línies V3, 119, 127,130, 150 i 185 estan circulant amb limitacions, per la impossibilitat d'arribar als punts més alts dels itineraris a Can Caralleu, la Teixonera, Roquetes, la muntanya de Montjuïc i la part alta de Sant Genís. La resta de la xarxa d'autobusos funciona amb normalitat, així com la xarxa de metro. Com a mesura de prevenció davant la possible formació de gel, s’ha escampat sal als accessos de les estacions situades en cotes altes. Per la seva banda, la línia R6 de Ferrocarrils de la Generalitat, que fa el recorregut entre Plaça Espanya i Igualada, acumula retards i els combois funcionen fora del seu horari habitual, segons ha indicat FGC. Així mateix, els trens de la línia R3 de Rodalies circulen amb quinze minuts de retards a causa de l'acumulació de neu i la congelació de vies a la zona de Mollet del Vallès (Vallès Oriental), el Figaró i Sant Martí de Centelles (Osona), segons ha apuntat Renfe.

Summary: La neu afecta la circulació de busos a la zona alta de Barcelona i provoca retards a l'R6 de FGC i a l'R3 de Rodalies